Document ID: 32004R0448

Κανονισμός (ΕΚ) αριθ. 448/2004 της Επιτροπής
της 10ης Μαρτίου 2004
για την τροποποίηση του κανονισμού (ΕΚ) αριθ. 1685/2000 ο οποίος θεσπίζει λεπτομερείς κανόνες εφαρμογής του κανονισμού (ΕΚ) αριθ. 1260/1999 του Συμβουλίου, όσον αφορά την επιλεξιμότητα των δαπανών σχετικά με τις ενέργειες που συγχρηματοδοτούνται από τα διαρθρωτικά ταμεία, και για την κατάργηση του κανονισμού (ΕΚ) αριθ. 1145/2003
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1260/1999 του Συμβουλίου, της 21ης Ιουνίου 1999, περί γενικών διατάξεων για τα Διαρθρωτικά Ταμεία(1), και ιδίως το άρθρο 30 παράγραφος 2 και το άρθρο 53 παράγραφος 2,
Αφού ζήτησε τη γνώμη της επιτροπής που συστάθηκε δυνάμει του άρθρου 147 της συνθήκης, της επιτροπής διαχείρισης των γεωργικών διαρθρώσεων και της αγροτικής ανάπτυξης και της μόνιμης επιτροπής διαχείρισης των διαρθρώσεων της αλιείας,
Εκτιμώντας τα ακόλουθα:
(1) Το παράρτημα του κανονισμού (ΕΚ) αριθ. 1685/2000 της Επιτροπής(2) προβλέπει μια δέσμη κοινών κανόνων όσον αφορά την επιλεξιμότητα των δαπανών. Ο εν λόγω κανονισμός άρχισε να ισχύει στις 5 Αυγούστου 2000.
(2) Ωστόσο, η πείρα κατέδειξε ότι οι κανόνες επιλεξιμότητας χρειάζονται πολλαπλή τροποποίηση.
(3) Είναι χρήσιμο να αναγνωρισθεί η επιλεξιμότητα των δαπανών που αφορούν τις υπερεθνικές χρηματοοικονομικές συναλλαγές στο πλαίσιο των ενισχύσεων του Peace II και των κοινοτικών πρωτοβουλιών, αφαιρουμένων των τόκων καταθέσεων επί των προκαταβολών.
(4) Θα πρέπει να διευκρινιστεί ότι οι πληρωμές στα ταμεία επιχειρηματικών κεφαλαίων, στα ταμεία δανειοδοτήσεων και στα ταμεία εγγυήσεων αποτελούν δαπάνες που έχουν πράγματι καταβληθεί.
(5) Χρειάζεται να καταστεί σαφές ότι η επιλεξιμότητα του ΦΠΑ για συγχρηματοδότηση δεν εξαρτάται από το αν ο τελικός δικαιούχος είναι δημόσιος ή ιδιωτικός φορέας.
(6) Θα πρέπει να διευκρινιστεί ότι, όσον αφορά την αγροτική ανάπτυξη, ο κανόνας δικαιολόγησης των δαπανών με εξοφλημένα τιμολόγια εφαρμόζεται τηρουμένων των ειδικών κανόνων που θεσπίζονται με τον κανονισμό (ΕΚ) αριθ. 445/2002 της Επιτροπής, της 26ης Φεβρουαρίου 2002, περί λεπτομερών κανόνων εφαρμογής του κανονισμού (ΕΚ) αριθ. 1257/1999 του Συμβουλίου για τη στήριξη της αγροτικής ανάπτυξης από το Ευρωπαϊκό Γεωργικό Ταμείο Προσανατολισμού και Εγγυήσεων (ΕΓΤΠΕ)(3), που εφαρμόζονται στις περιπτώσεις προσδιορισμού κλιμάκων για τις μοναδιαίες τιμές ορισμένων επενδύσεων στον τομέα της δασοκομίας.
(7) Για λόγους σαφήνειας το παράρτημα του κανονισμού (ΕΚ) αριθ. 1685/2000 θα πρέπει να αντικατασταθεί εξ ολοκλήρου.
(8) Όσον αφορά τις κανονιστικές διατάξεις για τις πληρωμές στα ταμεία επιχειρηματικών κεφαλαίων, στα ταμεία δανειοδοτήσεων και στα ταμεία εγγυήσεων καθώς και σχετικά με την επιλεξιμότητα του ΦΠΑ, έχουν προκύψει προβλήματα ερμηνείας.
(9) Λαμβανομένης υπόψη της αρχής ίσης μεταχείρισης και προκειμένου να επιτευχθεί ο στόχος συνυπολογισμού του κόστους των εξόδων που αφορούν τις υπερεθνικές χρηματοοικονομικές συναλλαγές, ο παρών κανονισμός πρέπει συνεπώς να εφαρμοσθεί αναδρομικά.
(10) Ο κανονισμός (ΕΚ) αριθ. 1685/2000 τροποποιήθηκε σχετικά με τον κανονισμό (ΕΚ) αριθ. 1145/2003. Κατά την τροποποίηση αυτού του κανονισμού εντούτοις δεν τηρήθηκαν απόλυτα οι διατάξεις όσον αφορά την επιτροπολογία, που σημαίνει ότι πρέπει να καταργηθεί ο κανονισμός (ΕΚ) αριθ. 1145/2003. Για το λόγο αυτό ο παρών κανονισμός θεωρείται ότι ισχύει από την ημέρα που τέθηκε σε ισχύ ο κανονισμός (ΕΚ) αριθ. 1145/2003.
(11) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής για την ανάπτυξη και ανασυγκρότηση των περιφερειών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Καταργείται ο κανονισμός (ΕΚ) αριθ. 1145/2003.
Άρθρο 2
Το παράρτημα του κανονισμού (ΕΚ) αριθ. 1685/2000 αντικαθίσταται από το παράρτημα του παρόντος κανονισμού.
Άρθρο 3
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
Θεωρείται ότι ισχύει από τις 5 Ιουλίου 2003.
Τα ακόλουθα σημεία του παραρτήματος θεωρείται ότι ισχύουν από τις 5 Αυγούστου 2000:
α) στον κανόνα 1, τα σημεία 1.2, 1.3, 2.1, 2.2 και 2.3·
β) στον κανόνα 3, το σημείο 1·
γ) στον κανόνα 7, τα σημεία 1 έως 5.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 10 Μαρτίου 2004.

Labels: 2
15
19
5